**Igra staklenih perli, Hermann Hesse**

Studenski dani. Nakon *Siddharte* i *Demiana*, *Igra staklenih perli* (Igra staklenim biserima) je bila tako očito štivo koje slijedi.

Međutim, sjećam se i sada kako mi je prvih pedeset stranica išlo tako teško. Ne mogu se sjetiti zašto,možda sam ipak sa svojih devetnaest godina bila premlada za razumijevanje takvog teksta, ali to je bilo vrijeme kada se od čitanja knjige koju uzmeš u ruke nije odustajalo (što moram priznati, više nije slučaj). I onda je krenulo. Dugo je sadržaj te knjige bio u meni, a očito je još uvijek jer je isplivao na površinu.

Roman je oblikovan kao životopis Josepha Knechta, kojeg pratimo od njegove dječačke dobi pa do starosti, od novog učenika koji dolazi u Kastaliji pa do zvanja "Magister Ludi", majstora igre staklenih perli, i na kraju do njegove smrti. Tijekom svog života Knecht se bori s pitanjima smisla života..

Roman sadrži filozofske elemente i pitanja, kao npr. što je znanje, što je ljepota, što je istina, itd.

...............

*Povijest je puna primjera; lik doktora Fausta književna je popularizacija te opasnosti. Druga su stoljeća tražila utočište u sjedinjenju duha i religije, istraživalaštva i isposništva, u njihovoj Universitas litterarum vladala je teologija. U nas je meditacija – mnogostruko stupnjevana vještina joge – ono čime pokušavamo izagnati životinju iz sebe i đavla koji prebiva u svakoj znanosti. Ali vi znate jednako dobro kao i ja da se i u Igri staklenim perlama krije jedan njezin diabolus koji nas može povesti do prazne virtuoznosti, do tašte artističke samodopadnosti, slavoljublja, želje za postizanjem vlasti nad drugima, a time i do zloupotrebe te vlasti. Zato nam je potreban još i drugi odgoj osim duhovnoga, i podvrgli smo se moralu Reda ne zato da bismo skrenuli svoj duhovno aktivan život u duševno vegetativni san, nego suprotno: da bismo bili sposobni za najviša duhovna dostignuća. Ne treba da bježimo iz vita activa u vita contemplativa ni obratno, nego se moramo kretati između jednog i drugog, neizmjence prebivajući i sudjelujući u jednome i u drugome*.

............

*Svatko od nas samo je čovjek, samo jedan pokušaj, samo nešto usput. Ali čovjek treba težiti središtu, a ne periferiji(…) Nije dubina svijeta i njegovih tajni ondje gdje su oblaci i crnina, dubina je u jasnoći i vedrini(…) Ta vedrina nije šala ni samodopadljivost, ona je najviša spoznaja i ljubav, potvrda svekolike zbilje, budnost na rubu svih dubina i ponora, ona je vrlina svetih i vitezova, ona je nepokolebljiva, a sa starošću i blizinom smrti samo raste. Ona je tajna ljepote i bit svekolike umjetnosti*“

…

*Učenost nije bila uvijek i svuda vesela, iako bi to trebalo biti. Ona, kult istine, kod nas je tijesno povezana s kultom lijepog i osim toga s meditativnom njegom duše, nikada, dakle, ne može potpuno izgubiti vedrinu. Ali naša igra staklenih perli sjedinjuje u sebi sva tri principa: znanost, obožavanje lijepog i meditaciju. Tako bi jedan pravi igrač staklenih perli trebao biti natopljen veselošću kao zreo plod svojim slatkim sokom, trebalo bi prije svega imati u sebi veselost muzike koja nije ništa drugo do smjelost, do veselo nasmijano koračanje i igranje kroz središte strahota i plamena svijeta, svečano prinošenje žrtve.*

......

*Povijest nam izgleda kao poprište nagona i moda pohotljivosti, gramzivosti i požude za vlašću, ubojstava, nasilja, razaranja i ratova, slavoljubivih ministara, potkupljenih generala, pucnjavom razorenih gradova, a previše lako zaboravljamo da je to samo jedan od mnogih njenih aspekata. A prije svega zaboravljamo da smo mi sami dio povijesti, nešto postalo i nešto što je osuđeno na izumiranje kada izgubi sposobnost za daljnje postojanje i samopreobražavanje. Mi sami smo povijest i suodgovorni smo za svjetsku povijest i svoj položaj u njoj. Jako nam nedostaje svijest te odgovornosti.*